Povzetek revizijskega poročila  
Pravilnost poslovanja Zavoda Brez ovir so.p. v delu, ki se nanaša na izvajanje osebne asistence

Računsko sodišče je izvedlo revizijo pravilnosti poslovanja **Zavoda Brez ovir so.p.** v letu 2023 v delu, ki se nanaša na izvajanje osebne asistence.Cilj revizije je bil izrek mnenja o pravilnosti poslovanja Zavoda Brez ovir so.p. v letu 2023 v delu, ki se nanaša na izvajanje osebne asistence.

Računsko sodišče je o pravilnosti poslovanja Zavoda Brez ovir so.p. v letu 2023 v delu, ki se nanaša na izvajanje osebne asistence, izreklo mnenje s pridržkom,ker je ugotovilo, da je v naslednjih primerih posloval v neskladju s predpisi, notranjimi akti in pogodbenimi določili:

* v več primerih nadurnega dela ni odredil zgolj za izjemne, nujne in nepredvidene primere;
* od zaposlene osebne asistentke ni pridobil soglasja za delo preko letne časovne omejitve 170 nadur;
* za opravljene nadure ni obračunal in izplačal dodatka za nadurno delo v ocenjenem znesku 225.194 EUR;
* v več primerih je pri obračunu dodatkov upošteval drugačno število ur, kot je število ur, ki jih je zaposleni dejansko opravil v pogojih, za katere mu posamezni dodatek pripada;
* kot osnovo za obračun nadomestila za čas odsotnosti zaradi letnega dopusta in praznika ni upošteval povprečne mesečne plače delavca za polni delovni čas iz zadnjih 3 mesecev;
* nadomestila za uporabo lastnega telefona ni opredelil v svojih internih aktih;
* zaposlenim, ki so delo opravljali v neenakomerno razporejenem času, ni izplačal ustreznega števila regresov za prehrano;
* z več uporabniki osebne asistence je sklenil dogovore, ki niso vsebovali ukrepov v primeru kršitev dogovorov;
* v več primerih stroškov, ki so skupaj znašali najmanj 6.045 EUR, ni uvrstil med neupravičena ali nenamensko porabljena sredstva v letnem finančnem poročilu za Ministrstvo za delo, družino, socialne zadeve in enake možnosti in jih tudi ni vrnil v proračun Republike Slovenije;
* v več primerih ni posredoval izvedbenih načrtov na pristojne centre za socialno delo pred začetkom izvajanja osebne asistence pri uporabnikih;
* ni zagotovil, da bi osebni asistenti pri vseh uporabnikih opravili storitve osebne asistence v takem obsegu, kot je določen v izvedbenih načrtih.

Računsko sodišče je od Zavoda Brez ovir so.p. zahtevalo predložitev **odzivnega poročila** ter mu podalo **priporočilo** za izboljšanje poslovanja.

Ljubljana, 1. julija 2025